Ľ. Vážny, poslanec: (2004-12-02):
K prvej časti uznesenia správa obsahuje účelné výkazy za požadované obdobie a je možné si urobiť obraz o hospodárení spoločnosti. Textová časť sa však obmedzila len na konštatovanie faktov, popisuje históriu vývoja tejto spoločnosti, aj to spôsobom, napr. v roku X vznikli také dlhy, v roku Y vznikli iné dlhy a podobne. Neobsahuje vôbec stanovisko vlády, resp. ministerstva dopravy ako hlavného akcionára k spôsobu, akým sa vzniknuté problémy v tejto spoločnosti riešili. Podotknúť treba ešte raz, že chýba stanovisko vlády. Konštatuje sa, že hlavným problémom spoločnosti bola od začiatku podkapitalizácia, ale nikde sa nedozvieme, prečo tento hlavný problém nebol nikdy riešený a základné imanie sa zvyšovalo len nepeňažnými vkladmi, údajne je to z neochoty akcionárov ako štátu ďalej nalievať finančné prostriedky do spoločnosti. Zo správy je možné dozvedieť sa, že štát vkladom lietadiel a následným zvýšením základného imania zvýšil svoj vplyv na spoločnosť so snahou zachrániť spoločnosť pred úpadkom a že zaviedol tvrdú finančnú disciplínu a hospodárnosť. Výsledkom je však to, že od decembra 2002, keď došlo k tomuto vkladu a keď sa štát stal majoritným akcionárom, do pol roka 2004, teda za jeden a pol roka spoločnosť dosiahla vyššiu stratu, konkrétne 311, 9 mil. korún ako za obdobie 4 rokov od roku 1998 až do roku 2001, keď strata predstavovala 300 mil. korún. Spoločnosť počas celej svojej existencie súhrnne za roky 1998 až jún 2004 vykazovala zápornú pridanú hodnotu. Jednoducho povedané, ak by neboli vôbec lietali, bolo by to bývalo lepšie z finančného hľadiska, samozrejme. Alebo niekomu vyhovoval tento stav a spoločnosť bola pre niekoho dojnou kravou? Správa vôbec neobsahuje informáciu, aké dôsledky za takýto stav vláda vyvodila, ak za takúto informáciu nepovažujeme konštatovanie zo správy, že v roku 2003 nastali zmeny v orgánoch spoločnosti. V správe sú ako hlavné dôvody zlej situácie popísané externé vplyvy, t. j. cena ropy, 11. september, situácia na trhu leteckej dopravy a podobne. Správa informuje aj o zlej situácii v iných veľkých leteckých spoločnostiach, napr. Al Italia alebo International Airlines a Delta Airlines. Ale napríklad musíme podotknúť, že kým Delta Airlines vlani dosiahla čistú stratu 773 mil. dolárov pri obrate 13,3 mld. dolárov, táto strata predstavuje podiel 5,8 na celkových tržbách. Ale Slovenské aerolínie za obdobie od rokov 1999 do septembra 2004 dosiahli pri tržbách z výkonov vo výške 3,6 mld. korún stratu vo výške 1 mld. korún, čo predstavuje podiel na tržbách až 30 %. K druhej časti uznesenia. Neviem, či mám rovnakú správu ako ostatní, ale správa okrem predloženej korešpondencie neobsahuje vôbec nič z toho, o čo Národná rada vládu požiadala. Mali sme dostať kompletnú informáciu o úverovom obchode a o spôsobe jeho ručenia spolu s komentárom k celej transakcii. Je udivujúce, že nemáme odpoveď, t. j. nebola doložená, a z toho dedukujem, že ju ani nedodali. Odpoveď predsedu Predstavenstva Slovenských aerolínií, a. s., na list ministra, v ktorom ho ako hlavný akcionár žiadal o predloženie dokumentov a komentára. Predpokladal som, že predstavenstvo poskytne pánovi ministrovi podrobný a ucelený materiál, aby tento mohol byť predložený Národnej rade Slovenskej republiky. Nestalo sa tak. Ak by som ako hlavný akcionár nedostal od predsedu predstavenstva uspokojivú odpoveď na požadované otázky, resp. ako je to v tomto prípade, ak by neodpovedal vôbec, nemohol by už vykonávať svoju funkciu. Veď na to som ho tam poveril. Tým, že vláda túto správu schválila, schválila vlastne, že súčasný manažment môže beztrestne pokračovať ďalej, a teda je spoluzodpovedná za celý tento stav. Na záver chcem poukázať na to, že Národná rada žiadala svojím platným uznesením, ktoré veľmi stručne, nejdem ho celé citovať, ale žiadala predložiť komplexnú správu o finančnom hospodárení so stanoviskom vlády, ako riešila pretrvávajúce nedostatky v tejto spoločnosti a aké vyvodila dôsledky za súčasný stav. Predložená správa sa zmohla iba na chabú konštatáciu o hospodárení, ale nie je v nej ani náznak stanoviska vlády, nie je v nej ani náznak dôsledkov, aké vláda vyvodila. Ak má byť takto naplnená kontrolná funkcia Národnej rady, zaručená ústavou, tak potom tu podľa mňa nemusíme vôbec sedieť. Preto, vážené panie poslankyne a poslanci, dovoľte, aby som predložil uznesenie Národnej rady Slovenskej republiky, ktoré ste dostali v tlačenej forme, k návrhu plnenia úloh z uznesenia Národnej rady Slovenskej republiky č. 1278/2004 a z uznesenia vlády Slovenskej republiky č. 1037/2004 takéhoto znenia: „Národná rada Slovenskej republiky A. rozhodla, že vráti návrh plnenia úloh z uznesenia Národnej rady Slovenskej republiky č. 1278/2004 a z uznesenia vlády Slovenskej republiky č. 1037/2004 vláde Slovenskej republiky na dopracovanie; B. žiada vládu Slovenskej republiky, aby v termíne do 21 dní predložila Národnej rade Slovenskej republiky správu, ktorá spĺňa všetky požiadavky v zmysle prijatého uznesenia Národnej rady Slovenskej republiky č. 1278/2004 zo dňa 22. októbra 2004.“ Ďakujem za pozornosť. (Potlesk.)